Diari Oficial de la Generalitat Valenciana


Sumari del DOGV 5178, del 17-01-2006 (2005/14315)

ACORD de 15 de novembre de 2005, de la Comissió Territorial d'Urbanisme de València relatiu a la modificació núm. 3 de les Normes subsidiàries de la Llosa de Ranes.
--------------------------------------------------------------------------------------------------------------------------------------------------------------------

### Dades del document

Número de DOGV
:   5178

Data del DOGV
:   17-01-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/14752


Data del document
:   15-11-2005

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Llosa de Ranes, la
    * pla d'urbanisme

ACORD de 15 de novembre de 2005, de la Comissió Territorial d'Urbanisme de València relatiu a la modificació núm. 3 de les Normes subsidiàries de la Llosa de Ranes. [2005/X14401]  
En relació amb l'expedient remés per l'Ajuntament de la Llosa de Ranes, referit a la modificació núm. 3 de les normes subsidiàries d'aquest municipi, es ressalten els antecedents i fonaments jurídics següents:  
Antecedents  
U. El projecte es va sotmetre a informació pública per mitjà d'edicte de l'Alcaldia, i es va publicar en el (DOGV de 18 i 26 de novembre de 2004 i en el diari Levante de 9 de novembre de 2004).  
Transcorregut el període d'exposició pública, durant el qual no s'hi van presentar al·legacions, segons certificat de la secretària de l'Ajuntament de data 22 de desembre de 2004, el projecte es va aprovar provisionalment per acord plenari de data 29 de desembre de 2004, i es va disposar traslladar l'expedient complet a la Comissió Territorial d'Urbanisme, amb fi que efectue l'aprovació definitiva.  
Dos. El projecte consta de memòria informativa i justificativa, degudament diligenciada i signada per l'enginyer redactor, com també de plànols d'informació i d'ordenació diligenciats.  
Tres. L'objecte de la modificació consisteix a modificar les alineacions de les cantonades de les illes en el nucli antic de la població, de manera que permeten la reforma, rehabilitació o reconstrucció d'habitatges a gran quantitat de veïns de la població que, volent escometre aquestes obres, no poden obtenir llicència municipal per estar el seu habitatge parcialment fora d'ordenació en afectar les obres la cantonada aixamfranada en el planejament vigent.  
Quan es van redactar les normes subsidiàries actualment vigents, es van establir les alineacions de la xarxa viària i de les edificacions que es van grafiar en el plànol núm. 4 denominat Alineacions, rasants i altures. El tractament que es donarà a la pràctica totalitat de les illes del nucli urbà, inclòs el nucli primitiu de la població, serà el mateix, tot aixamfranant les cantonades de totes les illes de cases i deixant fora d'ordenació tots els habitatges de la població situats en cantonada.  
Aquesta mesura tindria la seua lògica per a les zones d'eixample pendents d'edificar, però no en el nucli antic de la població on la totalitat del sòl es troba completament consolidat per construccions.  
A més, ha de tenir-se en compte que alguns dels edificis situats en les cantonades del nucli primitiu de la població tenen elements de l'arquitectura popular del segle XIX que, encara que no estan protegits en les normes subsidiàries vigents, constitueixen exemples que haurien de conservar-se, fi que no es compleix amb l'actual planejament vigent.   
La modificació proposada no altera de cap manera la realitat actual del centre urbà ja que es tracta d'una zona completament consolidada.  
Els documents de les vigents normes subsidiàries de la Llosa de Ranes que es veuran afectats per aquesta modificació són els següents:  
Memòria: a aquest efecte, la memòria adjunta a aquest projecte quedarà incorporada com a annex a la memòria de les normes subsidiàries.  
Plànol núm. 4: únicament s'altera el plànol núm. 4 de les normes subsidiàries i només pel que fa a les alineacions grafiades en aquest plànol. La nova redacció quedarà incorporada a la documentació gràfica de les normes subsidiàries.  
Respecte a les normes urbanístiques vigents, hi ha dos articles que regulen les alineacions i els xamfrans: l'article 30 i el 31. En ells es fa referència a què les alineacions i els xamfrans obligatoris són els grafiats en els plànols, per això la seua redacció es manté tal com es troba actualment.  
Quatre. Durant la tramitació de l'expedient, en data 23 de maig de 2005, es va sol·licitar informe a la Unitat de Patrimoni de la Conselleria de Cultura, Educació i Esport. Pel transcurs de tres mesos, l'informe ha de considerar-se favorable en aplicació de l'article 34 de la Llei 4/98, d'11 de juny, del patrimoni cultural valencià.  
Cinc. La Llosa de Ranes té normes subsidiàries aprovades definitivament per la Comissió Territorial d'Urbanisme en data 31 de gener de 1995.  
Sis. La comissió informativa de la Comissió Territorial d'Urbanisme de València, en sessió realitzada el 8 de novembre de 2005, va emetre un informe relatiu al projecte que ens ocupa, complint d'aquesta manera el que preceptua l'art. 23 del Decret 201/2003, de 3 d'octubre, del Govern Valencià, pel qual s'aprova el Reglament dels òrgans urbanístics de la Generalitat Valenciana.  
Fonaments jurídics  
Primer. La documentació està completa, a l'efecte del compliment del que preceptua l'article 27 de la Llei 6/1994, de 15 de novembre, de la Generalitat Valenciana, reguladora de l'activitat urbanística (en endavant, LRAU). No obstant això, falta visar els plànols adjunts al projecte, per la qual cosa haurà d'esmenar-se aquest defecte formal a l'efecte, si és el cas, de l'aprovació definitiva.  
Segon. La tramitació ha sigut correcta, conforme al que estableix l'article 38, per remissió de l'article 55.1, LRAU.  
Tercer. La modificació respon satisfactòriament a l'interés públic local. No s'aprecia inconvenient legal que impedisca l'aprovació autonòmica d'acord amb el que preveu l'article 40 LRAU.  
Quart. La Comissió Territorial d'Urbanisme, a proposta del director general de Planificació i Ordenació Territorial, és l'òrgan competent per a emetre dictamen resolutori sobre l'aprovació definitiva de les modificacions de normes subsidiàries de municipis de menys de 50.000 habitants, de conformitat amb el que disposen els articles 55.1 i 39, per remissió de la disposició transitòria setena, de la Llei reguladora de l'activitat urbanística, en relació amb l'article 10.a), per remissió del Decret 201/2003, de 3 d'octubre, del Govern Valencià, pel qual s'aprova el Reglament dels òrgans urbanístics de la Generalitat Valenciana.   
Per aquesta raó, la Comissió Territorial d'Urbanisme en sessió realitzada el 15 de novembre de 2005, acorda:  
Aprovar definitivament la modificació núm. 3 de les normes subsidiàries de la Llosa de Ranes.   
Contra aquest acord, que no posa fi a la via administrativa, es pot interposar recurs d'alçada davant la secretària autonòmica de Territori i Medi Ambient, segons disposen l'article 74.3.c) de la Llei 5/1983, de 30 de desembre, de Govern Valencià, i article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir de l'endemà de la data de recepció d'aquesta notificació.  
Si escau, les administracions públiques poden formular requeriment d'anul·lació o revocació segons disposa l'article 44 de la Llei 29/1998, de 13 de juliol, reguladora de la jurisdicció contenciosa administrativa, davant la secretària autonòmica de Territori i Medi Ambient per analogia amb l'article 74.3.c) de la Llei 5/1983, de 30 de desembre, de Govern Valencià, i article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini de dos mesos comptadors a partir de l'endemà de la data de recepció d'aquesta notificació. L'esmentat article 44 de la Llei 29/1998 estableix literalment:  
Art. 44.1. En els litigis entre administracions públiques no cabrà interposar recurs en via administrativa. No obstant això, quan una administració interpose recurs contenciós administratiu contra una altra, podrà requerir-la prèviament perquè derogue la disposició, anul·le o revoque l'acte, faça cessar o modifique l'actuació material o inicie l'activitat a què estiga obligada.  
En el supòsit de no formular el requeriment indicat, les administracions públiques podran interposar, en el termini de dos mesos, comptadors des de la notificació, recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, d'acord amb el que preveu l'article 46.1 de l'esmentada Llei 29/98.  
Tot això sense perjudici que es puga exercir qualsevol altre recurs o acció que s'estime oportú.  
La qual cosa se certifica amb anterioritat a l'aprovació de l'acta corresponent i a reserva dels termes precisos que se'n deriven d'aquesta, d'acord amb l'article 27.5 de la Llei 30/92, de 26 de novembre, de règim jurídic de les administracions públiques i del procediment administratiu comú (LRJAP-PAC).  
València, 15 de novembre de 2005.. El secretari de la Comissió Territorial d'Urbanisme: Alvaro Aleixandre Ortí.